登濂溪太極樓
作者：樂雷發
朝代：宋

paragraphs: 岑樓跨層崖，灌木翳頹沼。
曠哉宇宙心，況茲展遐眺。
前哲日以遠，川麓被文藻。
芳甸馥荃蘅，江渚雜鳬鳥。
亭亭沼中蓮，冉冉庭下草。
扣寂參太極，撫化領衆妙。
俗薄神理乖，力柔聖途杳。
英英考亭翁，反心會天奧。
萬里粲良言，一誠貫元造。
勗哉登樓人，畢景盡此道。
深根復深根，篤行以爲寶。